क्या BJP के टिकट पर चुनाव लड़ेंगी अभिनेत्री माधुरी दीक्षित, पढ़ें- उन्होंने क्या दिया जवाब  
अभिनेत्री माधुरी दीक्षित नहीं लड़ेंगी चुनाव 
तमाम अटकलों पर लगाया विराम 
बीजेपी के टिकट पर चुनाव लड़ने की थी चर्चा
चुनाव की तारीखें जैसे-जैसे नजदीक आ रही हैं, राजनीतिक पार्टियों में उठापटक का सिलसिला भी बढ़ गया है. नेता से लेकर अभिनेता तक सियासी रण में उतर चुके हैं. चर्चा थी कि अभिनेत्री माधुरी दीक्षित नेने (Madhuri Dixit Nene) भी बीजेपी के टिकट पर पुणे से लोकसभा चुनाव लड़ने जा रही हैं, लेकिन उन्होंने इन चर्चाओं पर विराम लगा दिया है. माधुरी दीक्षित (Madhuri Dixit) का कहना है कि वह किसी भी राजनीतिक दल से जुड़ी नहीं हैं. उन्होंने कहा, 'यह केवल अफवाह है. मैं किसी राजनीतिक दल के लिए चुनाव नहीं लड़ रही हूं. मैंने इस मसले पर पहले ही अपना इरादा साफ कर दिया है'. 
माधुरी दीक्षित (Madhuri Dixit) ने आगे कहा, "मुझे लगता है कि अभिनय के क्षेत्र से हम तीन लोग हैं जिन के बारे में अफवाह फैलाई गई थी और मैंने इस मुद्दे पर पहले ही अपने विचार स्पष्ट कर दिए थे". वर्ष 1984 में फिल्म 'अबोध' के साथ बॉलीवुड में कदम रखने वाली माधुरी भारतीय सिनेमा का महत्वपूर्ण चेहरा रही हैं. आपको बता दें कि तीन दिन पहले ही अभिनेत्री जयाप्रदा ने बीजेपी का दामन थामा था. वह यूपी के रामपुर से लोकसभा का चुनाव लड़ेंगी, जहां से सपा के आजम खान भी उम्मीदवार हैं.